শ্রেয়সকে ছেড়ে দিয়ে কি হাত কামড়াচ্ছে কেকেআর?

ওয়েব ডেস্ক: কলকাতা নাইট রাইডার্সের (KKR) থিঙ্ক ট্যাঙ্ক কি হাত কামড়াচ্ছে না? ট্রফি জয়ী অধিনায়ককে রিটেইন করেনি তারা। সেই খেলোয়াড় অন্য ফ্র্যাঞ্চাইজিতে সফলভাবে নেতৃত্ব দিচ্ছেন শুধু নয়, ব্যাট হাতেও বিধ্বংসী ফর্মে রয়েছেন। অবশ্যই তিনি শ্রেয়স আইয়ার (Shreyas Iyer)। বুধবার চেন্নাই সুপার কিংসের (CSK) বিরুদ্ধে ৪১ বলে ৭২ রানের ইনিংস খেলে পঞ্জাব কিংসের (PBKS) জয় সুনিশ্চিত করেছেন তিনি।

১০ ম্যাচে ১৩ পয়েন্ট নিয়ে পঞ্জাব এখন লিগ টেবিলে দ্বিতীয় স্থানে। সমসংখ্যক ম্যাচে কেকেআর-এর সংগ্রহ ৯ পয়েন্ট। তিন ম্যাচ পর দিল্লি ক্যাপিটালসের বিরুদ্ধে জয় এসেছে। নাইট সমর্থকদের অনেকের মনেই প্রশ্ন, শ্রেয়সকে ছেড়ে দেওয়া হল কেন। যাঁকে ২৩.৭৫ কোটি টাকা দিয়ে কেনা হল সেই ভেঙ্কটেশ আইয়ার (Venkatesh Iyer) এ মরসুমে তুমুল ব্যর্থ। এই অর্থ নিলামে শ্রেয়সের জন্য খরচ করা যেত।

আরও পড়ুন: এটাই শেষ আইপিএল! ম্যাচ শেষে কী বললেন ধোনি?

শ্রেয়সের ব্যাটিংয়ের ভূয়সী প্রশংসা করছেন তাঁর দলের হেড কোচ রিকি পন্টিং (Ricky Ponting)। তাঁর মতে নিজেকে অন্য উচ্চতায় নিয়ে গিয়েছেন প্রাক্তন নাইট অধিনায়ক। পন্টিং বলেন, “আমার মনে হয়, শ্রেয়স নিজেকে অন্য উচ্চতায় নিয়ে গিয়েছে। ও এখন আরও পরিণত। খেলা এবং খেলার পরিস্থিতির বোধ আগের থেকে অনেক বেশি।”

তবে বুধবার জিতলেও শাস্তির মুখে পড়েছেন শ্রেয়স। চেন্নাইয়ের বিরুদ্ধে মন্থর ওভার রেটের জন্য ১২ লক্ষ টাকা জরিমানা হয়েছে তাঁর। আইপিএলের আচরণ বিধির ২.২২ ধারার লঙ্ঘন করাতেই এই শাস্তি। প্রথমবার এই শাস্তি বলে ১২ লক্ষ টাকা, আবার হলে আরও বড় শাস্তি হবে। প্রসঙ্গত, এবারের আইপিএলে মন্থর ওভার রেটের জন্য শাস্তির ঘটনা এই প্রথম।